
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de Decizie a Consiliului privind încheierea, în numele Uniunii Europene, a Protocolului (2024-2029) de punere în aplicare a Acordului de parteneriat în domeniul pescuitului dintre Comunitatea Europeană și Republica Cabo Verde
(11267/2024 – C10‑0087/2024 – 2024/0133(NLE))
(Procedura de aprobare)
Parlamentul European,
–	având în vedere proiectul de decizie a Consiliului (11267/2024),
–	având în vedere proiectul de acord (11026/2024),
–	având în vedere cererea de aprobare prezentată de Consiliu în conformitate cu articolul 43 alineatul (2) și articolul 218 alineatul (6) al doilea paragraf litera (a) punctul (v) și articolul 218 alineatul (7) din Tratatul privind funcționarea Uniunii Europene (C10‑0087/2024),
–	având în vedere evaluarea bugetară efectuată de Comisia pentru bugete,
–	având în vedere articolul 107 alineatele (1) și (4) și articolul 117 alineatul (7) din Regulamentul său de procedură,
–	având în vedere avizul Comisiei pentru dezvoltare,
–	având în vedere recomandarea Comisiei pentru pescuit (A10‑0000/2024),
1.	aprobă încheierea acordului;
2.	încredințează Președintei sarcina de a transmite poziția Parlamentului Consiliului și Comisiei, precum și guvernelor și parlamentelor statelor membre și ale Republicii Cabo Verde.

Acordul de parteneriat în domeniul pescuitului (APP) dintre Comunitatea Europeană și Republica Cabo Verde oferă celor 56 de nave ale UE posibilitatea să pescuiască ton și speciile înrudite în apele Republicii Cabo Verde.
Noul acord acoperă o perioadă de cinci ani și va oferi navelor UE posibilitatea de a pescui 7 000 de tone de ton și specii înrudite în apele Republicii Cabo Verde. În schimb, UE va plăti Republicii Cabo Verde o contribuție financiară de 780 000 EUR pe an (3 900 000 EUR pe întreaga durată a protocolului), din care 350 000 EUR sunt pentru tonajul de referință de 7 000 de tone, iar 430 000 EUR sunt pentru sprijinirea dezvoltării politicii sectoriale în domeniul pescuitului din Cabo Verde.
Raportorul subliniază importanța strategică a Republicii Cabo Verde, în calitate de actor important în Oceanul Atlantic, reamintind că UE și Cabo Verde au o relație de cooperare bazată pe respect și dialog politic stabilită în urmă cu peste 40 de ani. În prezent, Republica Cabo Verde și UE împărtășesc valori comune, cum ar fi democrația, respectarea drepturilor omului și a statului de drept și promovarea multilateralismului, Republica Cabo Verde făcând parte dintr-un grup regional, numit Macaronezia, care include Insulele Azore, Madeira, Canare și Cabo Verde. Evoluția relațiilor în aceste domenii a dus la stabilirea Parteneriatului special dintre UE și Republica Cabo Verde în 2007, care continuă să evolueze.
Raportorul subliniază importanța Parteneriatului special dintre UE și Republica Cabo Verde pentru flota UE care pescuiește ton și specii înrudite în Oceanul Atlantic. Acesta respectă criteriile stricte ale UE în ceea ce privește gestionarea pescuitului, conservarea resurselor și sustenabilitatea mediului și, în același timp, respectă cu strictețe drepturile omului și contribuie la dezvoltarea socioeconomică locală.
Raportorul consideră că acesta este un acord echilibrat, în care remunerația pentru posibilitățile de pescuit este mai mică decât contribuția UE la sprijinirea dezvoltării sectorului pescuitului din Cabo Verde. Protocolul pune accent deosebit pe promovarea unor condiții de muncă decente în sectorul pescuitului, pe consolidarea capacităților științifice, precum și pe observarea și gestionarea mediului marin și a zonelor marine protejate. Acesta promovează gestionarea sustenabilă a pescuitului, controlul pescuitului și combaterea pescuitului ilegal, nedeclarat și nereglementat (INN). Protocolul conține și dispoziții noi cu scopul de a îmbunătăți monitorizarea navelor, gestionarea autorizațiilor de pescuit și măsurile de gestionare a stocurilor de rechini. Acesta răspunde intenției declarate a Republicii Cabo Verde de a consolida industrializarea și competitivitatea sectorului pescuitului. 
În conformitate cu articolul 218 alineatul (6) din TFUE, Consiliul are nevoie de aprobarea Parlamentului European pentru a adopta o decizie privind încheierea acordului.
Având în vedere cele de mai sus, raportorul recomandă Parlamentului să aprobe încheierea acordului.

